李肱所遺畫松詩書兩紙得四十韻
作者：李商隱
朝代：唐

paragraphs: 萬草已涼露，開圖披古松。
青山徧滄海，此樹生何峰。
孤根邈無倚，直立撐鴻濛。
端如君子身，挺若壯士胸。
樛枝勢夭矯，忽欲蟠拏空。
又如驚螭走，默與奔雲逢。
孫枝擢細葉，旖旎狐裘茸。
鄒颠蓐髪軟，麗姬眉黛濃。
視久眩目睛，倏忽變輝容。
竦削正稠直，婀娜旋敷峰。
又如洞房冷，翠被張穹籠。
亦若暨羅女，平旦妝顏容。
細疑襲氣母，猛若爭神功。
燕雀固寂寂，霧露常衝衝。
香蘭媿傷暮，碧竹慚空中。
可集呈瑞鳳，堪藏行雨龍。
淮山桂偃蹇，蜀郡桑重童。
枝條亮眇脆，靈氣何由同。
昔聞咸陽帝，近說稽山儂。
或著仙人號，或以大夫封。
終南與清都，煙雨遙相通。
安知夜夜意，不起西南風。
美人昔清興，重之猶月鐘。
寶笥十八九，香緹千萬重。
一旦鬼瞰室，稠疊張羉罿。
赤羽中要害，是非皆怱怱。
生如碧海月，死踐霜郊蓬。
平生握中玩，散失隨奴童。
我聞照妖鏡，及與神劒鋒。
寓身會有地，不爲凡物蒙。
伊人秉蕬圖，顧眄擇所從。
而我何爲者，開顏捧靈蹤。
報以漆鳴琴，懸之真珠櫳。
是時方暑夏，座內若嚴冬。
憶昔謝四騎，學仙玉陽東。
千株盡若此，路入瓊瑤宮。
口詠玄雲歌，手把金芙蓉。
濃藹深霓袖，色映琅玕中。
悲哉墮世網，去之若遺弓。
形魄天壇上，海日高曈曈。
終騎紫鸞歸，持寄扶桑翁。